
Къаугъэ
«Спартак-Налшыкым» къыщыхъур сыт?
Урысей Федерацэм футболымкIэ и япэ дивизионым 2013 — 2014 гъэхэм щекIуэкI зэхьэзэхуэм нэгъабэ кърикIуахэм дытепсэлъыхьу дыгъэгъазэм и 10-м къыдэкIа ди тхыгъэм ауэ сытми зэрымыщIэкIэ фIэтщатэкъым «Спартак-Налшыкым» къыпэплъэр сыт?» жытIэу. Ди командэм щылажьэхэм щэхуу къыджаIат я Iуэхухэр зэрымыщIагъуэр икIи футболистхэм иратыжын хуей улахуэмрэ саугъэтхэмкIэ щIыхуэшхуэ ятелъу загъэпсэхуну зэрызэбграгъэкIыр. А щытыкIэ гугъур ди тхыгъэм къыщыхэдгъэщащ, арщхьэкIэ зедгъэубгъущакъым, сыт щхьэкIэ жыпIэмэ апхуэдэхэр урысей футболым щымащIэкъым икIи зэхьэзэхуэм пащэжыным мазищым нэблагъэ зэриIэм Iэмал къаритырт хэкIыпIэ зэмылIэужьыгъуэхэр къалъы- хъуэну.
Адыгэ фащэр футболистхэми йокIу. «Спартак-Налшык», 2013 гъэ
ЗэхуэпщIыжкIэ зэфIэкIрэ?
Iуэхур зэрыхэплъэгъуэр наIуэ хъуащ илъэсым и кIэухым Къэбэрдей-Балъкъэрым и Iэтащхьэм и къалэнхэр пIалъэкIэ зыгъэзащIэ КIуэкIуэ Юрий и деж «Спартак-Налшыкым» и унафэщIхэр хэту зэIущIэ щыщызэхуашэсым. Абы щыжаIащ илъэс зыбжанэкIэ зэтрихьа финанс, къызэгъэпэщыныгъэ, кадр гугъуехьхэр футбол клубым зэрыщыIэр икIи улахуэхэмкIэ, япэкIэ Iэ зыщIадза зэгурыIуэныгъэхэм япкъ иткIэ, сом мелуан зыбжанэ щIыхуэу къазэрытехуар икIи командэр хэкIуэдэжыпэным зэрынэсар. Республикэм и унафэщIыщIэм апхуэдэ мыхъумыщIагъэхэр къыщIыкъуэкIам и щхьэусыгъуэр зэхагъэкIыну къызэхуэсахэм я пщэ ирилъхьащ икIи къыхигъэщащ куэдым фIыуэ ялъагъу топджэгум адэкIи зегъэужьын, Къэбэрдей-Балъкъэрым и командэ пашэр фIэкIыпIэ имыIэу япэ дивизионым къыхэнэн, ар премьер-лигэм хущIэкъун зэрыхуейр. ЗэIущIэм щызэгурыIуащ 2014 гъэм щIышылэм и 15-м нэсыху Iуэхум егупсысу, хэкIыпIэхэр къагъуэтыну, апхуэдэу футболымкIэ IэщIагъэлI нэхъ лъэрызехьэхэу республикэм кърагъэблагъэ хъунухэм я цIэхэр къраIуэну.
АрщхьэкIэ хэкIыпIэ лъэпкъи къалъыхъуауэ фэ теткъым. ИлъэсыщIэ зыгъэпсэхугъуэхэр зэриухыу щIышылэм и 9-м КъБР-м спортымрэ туризмэмкIэ и министрым и къалэнхэр зыгъэзащIэ АфIэунэ Аслъэн журналиститI-щы зэхуишэсри яжриIащ Iуэхур зэримыгугъауэ хьэлъэ дыдэу къызэрыщIэкIар икIи абы къыхэкIыу «Спартак-Налшыкыр» зэрызэхуащIыжыр. Къэбэрдей-Балъкъэрым топджэгум щыдихьэххэм къищынэмыщIауэ, ар удынышхуэ яхуэхъуащ ди къэралым и щIыпIэ зэмылIэужьыгъуэхэм щыпсэу адрей куэдми. «Спартак-Налшыкыр» хамыгъэкIуэдэжыну щIэлъэIуу ар зэлъытахэм зыхуагъэзахэщ Дагъыстэным, Шэшэным, Ингушым, Осетие Ищхъэрэ-Аланием, нэгъуэщI щIыпIэхэми щыщхэм.
ЩIыхуэу зэтрихьар зыхуэдизыр
«Спартак-Налшыкым» щIыхуэу щызэтрихьар официальнэу зэкIэ зыщIыпIи хэIущIыIу щащIакъым. АрщхьэкIэ Экономикэ щIэпхъаджагъэхэм ебэнынымкIэ управленэм мазитI хъуауэ абы щригъэкIуэкI къэпщытэныгъэм ар къызэрыщIигъэщынум шэч хэлъкъым. Зыми жиIэркъым дэ а Iуэхугъуэм иужькIи дыщагъэгъуэзэну, ауэ, интернетым ит тхыгъэхэм тепщIыхьмэ, щIыхуэр сом мелуанищэ зыбжанэ зэрыхъур хьэкъщ.
Ди командэр республикэм и бюджетым къытрамыгъэхьэлъэу, ар хьэрычэт мылъкум и щIэгъэкъуэнкIэ къэпсэууэ ягъэхъыбару щытари шыпсэу къыщIэкIащ. Иужьрей илъэситIым Къэбэрдей-Балъкъэрым «Спартак-Налшыкым» хухихын хуеящ сом мелуан 200. Пэжщ, хуаутIыпщыфар, адрей IэнатIэ куэдми хуэдэу, абы и ныкъуэращ.
Утыку къинахэр
Зэтрихьа щIыхуэм и нэхъыбэр футболистхэмрэ клубым и лэжьакIуэхэмрэ иратыжын хуей улахуэхэмрэ саугъэтхэмрэщ. «Спартак-Налшыкыр» банкроту къалъытэрэ зэхуащIыжмэ, абыхэм я лэжьапщIэр зэи кърамытыжыххэнкIэ шынагъуэшхуэ щыIэщ. Аращ футболистхэр арэзы щIэхъуар я улахуэм хукIэрагъэхунуи щIыхуэм щыщ Iыхьэшхуэ кърамыIыхыжынуи.
Ди командэр зэхуащIыжмэ, футболистхэри тренерхэри щхьэхуиту, дэнэ хыхьэнуи хуиту къыщIедз. АрщхьэкIэ зэхьэзэхуэр иухыным къэнэжа джэгугъуэ пщыкIущым хэт абыхэм къыхуеижыр — гуп псори зэхагъэувакIэщ. КъищынэмыщIауэ, ди деж лей къыщыхъуа футболистхэм я уасэр хуабжьу къехуэхащ, кIуапIи-жапIи ямыIэу утыку къызэринам къыхэкIыу — ар адрейхэм къамыгъэсэбэпэпынкIэ Iэмал иIэкъым.
Къэбэрдей-Балъкъэрми и пщIэр ехуэха мэхъу. Къэралпсо утыку ихьэфу щыIа зы командэ закъуэр тхуэхъумакъым.
ХэкIыпIэхэм я нэхъыфIыр
Языныкъуэ къулыкъущIэхэм, абыкIэ жэуап зыхьхэри яхэту, «Спартак-Налшыкым» къыщыхъухэр зэрамыгугъауэ хэплъэгъуэу къыщIэкIами, ар наIуэу зэрыщытрэ илъэс зыбжанэ мэхъу. Дэ къытлъысу мызэ-мытIэу дытетхыхьащ хамэ защIэкIэ зэхэгъэувауэ махуэ къэс сом мелуаным щIигъу, къэгъазэ имыIэу, зытекIуадэ футбол командэ ди республикэр зэрыхуэмыныкъуэр икIи ар абы мылъкукIэ зэрыпэмылъэщынур. 2010 гъэм и пэщIэдзэм екIуэкIа пресс-конференцым ди щIыпIэм къыщалъхуахэр «Спартак-Налшыкым» нэхъыбэIуэу хэгъэхьэн зэрыхуей Iуэхугъуэр къыщысIэтым абы щыгъуэм командэм и тренер нэхъыщхьэу щыта Красножан Юрэ и фIэщыпэу зыкъысхуигъэгусащ икIи премьер-лигэм хэзэгъэн ди щIалэхэм закъуэтIакъуэ фIэкIа яхэмыту жиIащ. Арати, мазэ нэхъ дэмыкIыу Мэшыкъуэ Аслъэни хагъэкIыжри, Джатэрывэ Къазбэч и закъуэ хамэ гупым къыхэнащ.
Ди щIыпIэм къыщалъхуа, къыщыхъуа щIалэхэр хэмытыфынумэ, мелуанищэхэр зытекIуадэ, хамэ щIыпIэ къикIахэм мылъку хэхыпIэ ящIа футбол командэ зэрытщIынур сытыт? «Спартак-Налшыкыр» къащылъымысым Къэбэрдей-Балъкъэрым и футболист нэхъыфIхэр зэбгрыкIауэ иджы Краснодар, Владикавказ, Нэзрэн, Оренбург, Рязань, Воронеж, нэгъуэщI къалэхэми я щIыхьыр яхъумэ.
Дэ дызыхуейр адыгэ, балъкъэр щIалэгъуалэм я зэфIэкIыр къэралпсо утыкум къыщагъэлъэгъуэфын футбол командэщ. Ирехъу ар япэ е етIуанэ дивизион. Мылъку зэдэжэ щызэхаубла премьер-лигэм щытщIэн щыIэкъым — ари зищIысыр тлъэгъуащ. Апхуэдэ командэм егъэлеяуэ мылъку текIуэдэнукъым. Щапхъэу урикъунщ зэхьэзэхуэ екIуэкIым плIэнейрэ къыщыхэжаныкIа Щэуей Алихъан и улахуэр хуэдипщIкIэ зэрынэхъ мащIэр мыгъэрей гъэм зы топи дэзымыгъэкIа, ауэ Новосибирск къраша гъуащхьауэ Медведев Алексей ейм нэхърэ. Хамэ футболистхэр къызэрырашэлIам папщIэ абыхэм я агентхэм ират ахъшэри доллар мин зыбжанэхэм щIегъу. А псори зыкIи дызыхуэмейщ. Ди тепIэн деплъу ди лъэр дукъуэдиипхъэщ, нобэ «Спартак-Налшыкыр» зэрыхуа щытыкIэм къикIын папщIэ. ИтIанэщ цIыхухэри уэру стадионым щекIуэлIэжынур.
Топджэгум дихьэххэр мэпIейтей
Iуэхур зэрызэIыхьэпар щилъагъум «Спартак-Налшык» профессионал футбол клубым и директорхэм я советым и унафэщI Былымгъуэт Анзор и къулыкъум текIащ. Командэр зэрызэхуащIыжым теухуа хъыбарыр КъБР-м спортымрэ туризмэмкIэ и министрым и къалэнхэр зыгъэзащIэм хэIущIыIу ищIа иужькIэ абы и генеральнэ директор Шэкэм Виктор футболистхэмрэ клубым и лэжьакIуэхэмрэ яхуэзащ икIи яжриIащ ахэр лэжьапIэншэу къызэрынар икIи нэгъуэщI щIыпIэхэм IэнатIэ къыщалъыхъуэ зэрыхъунур. Профессионал мыхьэнэр зыфIэкIуэда гупым ещанэ дивизионым къыщыщIидзэжыну ягъэIуащ икIи а Iуэхугъуэр и пщэ иралъхьащ клубым и директорхэм я советым хэт, илъэс куэд хъуауэ «Спартак-Налшыкым» и унафэщIхэм ящыщ Балэ Владимир.
А махуэ дыдэм топджэгум дихьэх гупышхуэ стадионым и деж щызэхуэсри, Правительствэм и унэмкIэ яунэтIащ. Ахэр япэщIыкIэ спортымрэ туризмэмкIэ министрым и къалэнхэр зыгъэзащIэ АфIэунэ Аслъэн, иужькIэ вице-премьер Къуэдзокъуэ Мухьэмэд сымэ яIущIащ икIи Iуэхум и пэжыпIэр зрагъэщIащ. Абыхэм къагъэуващ тхыдэ къулей зиIэ, Къэбэрдей-Балъкъэрым и щIыхьыр къэралпсо утыкум щызыхъумэ командэ закъуэр зэуэзэпсэу зэхуащIыжу зэрамыдэнур икIи клубым хухаха мылъкур зэхэзыдыгъуэжа- хэр зэрызэхэгъэкIыпхъэр. ИужькIэ топджэгум дихьэххэр футболистхэми яхуэзащ икIи къыжраIащ я улахуэр ягъэмащIэми щIыхуэр ягъэгувэми зэрыарэзыр, командэр зэхуамыщIыжмэ.
ЩIышылэм и 13-м сыхьэт 12-м ЗэгурыIуэныгъэм и утым «Спартак-Налшыкыр» дэзыIыгъ пэкIу къыщызэрагъэпэщыну траухуащ. АрщхьэкIэ АфIэунэ Аслъэн къахэпсэлъыхьа иужь абы зрагъэубгъущакъым. Топджэгум дихьэххэр къагъэгугъащ тхьэмахуэм къриубыдэу дэтхэнэ зы футболистми епсалъэу командэр къегъэлынымкIэ хэкIыпIэхэр къагъуэтыну. Министрым и къалэнхэр зыгъэзащIэм къыхигъэщащ, япэрейм хуэдэ дыдэу щымытми, Къанокъуэ Арсени мылъкукIэ закъызэрыщIигъэкъуэнур (зэрыжаIэмкIэ, мазэ къэс доллар мини 100-кIэ). Абдежым зэкIэ Iуэхур къыщыувыIащ. Деплъынщ кърикIуэнум.
Джатэрывэ Къазбэч (щысхэм етIуанэщ) и закъуэт ди щIыпIэм щыщу 2010 гъэм «Спартак-Налшыкым» къыхэнар.
Ветераным и псалъэ
Ди псэм тхухэхынукъым
1960 — 1967 гъэхэм Налшык и «Спар- так»-м и гъуащхьэхъумэу щытащ Кривошеев Анатолий. Абы хэту Урысей Федерацэм и чемпион, спортым и мастер хъуащ. Ди командэм и Iуэхухэм игъэпIейтеяуэ ар щыпсэу Мэзкуу иджыблагъэ къипсэлъыкIащ.
— Хэку зауэшхуэм и зэманым зэтракъутахэр зэфIагъэувэжа къудейуэ, Налшык и «Спартак» командэр къызэрагъэпэщауэ щытащ. Абы япэ дыдэу хыхьахэм сэри сащыщщ икIи хуабжьу сигу къоуэ ар зэхуащIыжыну хъыбар зэрызэхэсхар, — къыджиIащ абы телефонкIэ, и макъыр зэрыкIэзызым хуабжьу зэрыпIейтейр къигъэлъагъуэу. — А командэм ди псэм щыщ Iыхьэ хэтлъхьащ икIи дэрэжэгъуэ ин къыддэщIхэм еттащ. ИгъащIэкIэ си нэгум щIэтынущ Урысей Федерацэм и чемпион дыщыхъуа 1965 гъэм и кIэух зэIущIэм Къэзан и «Рубин»-р щыхэдгъащIэу цIыху мин тIощIым щIигъу зэрыс Налшык и стадионым дызэрыщагъэлъэпIар. Ветеранхэм я цIэкIэ хуабжьу дыныволъэIу фIыуэ тлъагъу «Спартак»-р хэмыкIуэдэжынымкIэ флъэкI псори флэжьыну.
1959 гъэ
ЩIышылэм и 20 пщIондэ
«Спартак-Налшыкым» и генеральнэ директор Шэкэм Виктор жиIащ клубым и Iуэхур мы махуэхэм зэхэкIыну.
— ЩIышылэм и 20-м ди командэм и Iуэхур зэрыхъунум теухуа унафэр къащтэнущ. Абы и пэ къихуэ лэжьыгъэхэр йокIуэкI. Дэтхэнэ зы футболистми дыхуозэ, зэпсэлъэныгъэхэр идогъэкIуэкIри, зэгурыIуэныгъэхэм Iэ тыдодзэ. Псори тэмэму зэфIэкIмэ, блыщхьэм хъыбар фэдгъэщIэнущ. АрщхьэкIэ ар хъыбарыфIу щытыну зэкIэ зыми хужыIэнукъым.
— «Спартак-Налшыкым» и директорхэм я советри щызэхуэсынур а махуэра?
— Хуей хъумэ, ахэр зыгъэпсэхугъуэ махуэхэми зэхуэсыфынущ. Хъыбарыр блыщхьэм фIэмыкIыу къытIэрыхьэну дыщогугъ.
— ЩытыкIэ гугъур къагъэсэбэпу командэм хэкIыжа щыIэ?
— Хьэуэ.
— Псори тэмэму зэфIэкIмэ, командэм и япэ зыгъэсэгъуэр дэнэ щригъэкIуэкIынур?
— Урысейрауэ къыщIэкIынущ. Тыркум дыкIуэн ди гугъат, ауэ иджы абы дыхэплъэжын хуей хъунущ, ахъшэ нэхъ мащIэ тедгъэкIуэдэн папщIэ.
ФIым дыщогугъ
Засеев Аслъэн «Спартак-Налшыкым» щыщыIэ щытыкIэм топсэлъыхь абы и капитан Засеев Аслъэн.
— Дызэрыхуа щытыкIэм теухуауэ командэм хэт футболистхэм я Iуэху еплъыкIэм фыщызгъэгъуэзэну сыхуейщ. Дэ фIыщIэ ин яхудощI Къэбэрдей-Балъкъэрым топджэгум щыдихьэххэм — абыхэм я къару псори ирахьэлIэ «Спартак-Налшыкыр» кърагъэлын папщIэ. ТщIэркъым Iуэхур зэриухынур, ауэ футболистхэр дыхуэхьэзырщ мазитIрэ ныкъуэм зэтрагъэхьа улахуэмрэ илъэс псокIэ къыдамыта саугъэтхэмрэ къыщыдатыжынур ягъэIэпхъуэным. Командэр къелын папщIэ зыхуэдгъэшэчыну дыхьэзырщ.
— Командэр зэрызэхуащIыжыр дапщэщ къыщыфщIар икIи а хъыбарыр дауэ къыфщыхъуа?
— Пасэу къызэрытхуагъэувам тету ди зыгъэпсэхугъуэр иухри, щIышылэм и 8-м псори Налшык дыкъыщызэхуэсыжащ. Ди гущхьэм къэкIакъым мы дыкъызрихьэлIэжар. Командэм и унафэщIхэм ящыщу зыри базэм щыIэтэкъым. Нэху дыкъекIри, псори дызэхуашэсащ икIи къыджаIащ щIыхуэшхуэ зэрытелъым къыхэкIыу клубыр зэрызэхуащIыжыр икIи зэхьэзэхуэм къызэрыхэкIыжыр.
— А хъыбар жагъуэр къывжезыIар хэт?
— Командэм и генеральнэ директор Шэкэм Викторщ. СызэригугъэмкIэ, ар пщэрылъ къыщызыщIар республикэм спортымрэ туризмэмкIэ и министрым и къалэнхэр зыгъэзащIэ АфIэунэ Аслъэнщ. КъызгурыIуэркъым республикэм и спортыр зи IэмыщIэ илъ цIыхум абы и командэ закъуэр зэхуищIыжыну щIыхущIэкъур. ИпэжыпIэкIэ къапщтэмэ, клубыр къызэтенэн папщIэ апхуэдизуи мылъкушхуэ ухуейкъым. Япэ дивизионым хэт адрей командэхэм еплъытмэ, дэ къэдлэжьыр куэд дыди хъуркъым.
— Тренер нэхъыщхьэм фыхуэза?
— НтIэ, Шыпш Тимур дыIущIащ. Абы и контрактыр дыгъэгъазэм и 31-м иуха пэтми, футболистхэм къыттегузэвыхьри къэкIуащ. Шыпшри хуабжьу тфIэгуэныхь мэхъу — илъэс куэдкIэ ар мыбы щыджэгуащ, командэр игъэсащ. Иджы утыкум къранащ. Къэхъуам и щхьэусыгъуэ нэсыр гурыIуэгъуейщ.
— Иджыпсту футболистхэр дэнэ фыщыIэ?
— ДыкъыздикIа Урысей Федерацэм и щIыпIэ зэмылIэужьыгъуэхэм дгъэзэжащ. АдэкIэ дыщылэжьэн долъыхъуэ. Iуэхур зэхэкIыхукIэ Налшык щыдиIэ базэм дыдэскIэ зыри и мыхьэнэкъым.
— Уэ езыр дэнэ ущыIэ?
— Краснодар сыкIуащ. Ауэ клубым и унафэщIхэм яхуэсIуэхуну сыхуейщ: командэр щIызэхуащIыжыр ди улахуэмкIэ ятелъ щIыхуэр арамэ, дызэхуэзэу абы дытепсэлъыхьыну дыхьэзырщ. «Спартак-Налшыкыр» къедгъэлын папщIэ щIыхуэр дгъэIэпхъуэфынущ, улахуэри едгъэгъэмэщIэфынущ. Сыт хуэдэуи дэ къыдгурыIуэфынущ.
— Топджэгум дихьэххэми фахуэза?
— Дахуэзащ икIи фIыщIэ лей яхуэфащэщ. Абыхэм я закъуэу къытщохъу «Спартак-Налшыкым» и къэкIуэнум ирипIейтейр.
— Аслъэн, уэ узыхыхьэну командэр къыхэпха?
— ЗэкIэ къыхэсхакъым. Зэхьэзэхуэр щызэпагъэум адрей командэхэр куэду къытщIэупщIащ, ауэ, дэ Налшык тхъуэжыну ди мурадтэкъыми, зыри къэдгъэгугъакъым. Иджы щытыкIэм зихъуэжащ. Арэзы дыщымыхъум нэгъуэщIхэр къащтащ. Дэ уэрамым дыкъыдэнащи, ди уасэри нэхъ пудщ.
Iуэху еплъыкIэхэр
Къэрал мылъку щIытекIуэдэн щыIэкъым
Жагъуэщ куэдым фIыуэ ялъагъу ди республикэм и топджэгу гупыр зэрызэхуащIыжыр. Ауэ нэгъуэщIуи хъунукъым. ЗэрызэхэтхамкIэ, «Спартак-Налшыкым» республикэм и бюджетым къыхэкIыу сом мелуан куэд дыдэ токIуадэ. Сыт щхьэкIэ? Апхуэдиз мылъкур зыдэтхьын нэгъуэщI Iуэху щымыIэу ара? Гъунэжщ.
Ахъшэшхуэ зытекIуадэ спорт лIэужьыгъуэхэм зи мылъку хэзылъхьэн хуейр хьэрычэтыщIэхэращ. Ди республикэм апхуэдэ куэд исщ. НэгъуэщI щIыпIэхэми адыгэ, балъкъэр къулейхэр щымащIэкъым. КъызыхэкIа лъэпкъым, щIыпIэм сэбэп хуэхъунумэ, абыхэм Iэмал гъуэзэджэ яIэщ.
Къанлыкъуэ Эллэ.
«Мир» жылагъуэ
Мис абы девгъэгупсыс
Дунейм зигъэзащ. Жэщи махуи лэжьыгъэ IэнатIэ пэрытым и унагъуэр иджыпсту хуэгъэпсэуж къудейщ. Абы щыгъуэми илъэс псом къриубыдэу джэгугъуэ 30 — 34-рэ фIэкIа езымыгъэкIуэкI футболистхэм сом мелуанхэр ират. ЗэIущIэр дакъикъэ 90-кIэ фIэкIа зэремыкIуэкIыр къэплъытэмэ, ахэр гъэм «зэрылажьэр» сыхьэт 45 — 50-щ. Ар дэтхэнэ зы лэжьакIуэ къызэрыгуэкIми и тхьэмахуэ къалэнщ.
Пэжщ, спортсменхэм кIыхьу загъасэ, фэбжь зэмылIэужьыгъуэхэри къыщахь щыIэщ. Ауэ дэри лэжьыгъэ IэнатIэ дыпэрыувэн папщIэ илъэс бжыгъэкIэ доджэ, щIэныгъэ нэхъыщхьи зыдогъэгъуэт. Дэ сабийхэр идогъаджэ, сымаджэхэр догъэхъуж, гъавэ догъэкI — футболистхэм нэгум зрагъэужь. Хэт и лэжьыгъэра нэхъ пщIэ зиIэн, мылъку нэхъыбэ къызыпэкIуэн хуейр? Мис абы девгъэгупсыс.
Къардэн Мухьэмэд.
Налшык къалэ
Сабийхэм хухахмэ нэхъыфIт
Мелуан иремыкъу цIыху щыпсэу Къэбэрдей-Балъкъэрыр топджэгумкIэ щIыпеуэн щыIэкъым Мэзкуу, Санкт-Петербург, Къэзан хуэдэ къалэшхуэхэм. МылъкукIи дапэхъунукъым «Газпром»-м, «ВТБ»-м, «Лукойл»-м, «Роснефть»-м, адрей компание абрагъуэхэми. Футболым дыхэтынумэ, япэ, етIуанэ дивизионхэращ ди плъапIэу щытыпхъэр. Абы щыгъуэми ди щIалэхэр джэгуну Iэмал яIэу.
Хамэ щIыпIэхэм кърашауэ «Спартак-Налшыкым» иджыри къэс щыджэгуахэм я дэтхэнэми и улахуэм сабий-ныбжьыщIэ спорт школ ирипIыгъыфынут. АрщхьэкIэ апхуэдэу ящIакъым икIи мылъкушхуэ псыхэкIуадэ хъуащ. Иджы апхуэдэ щыуагъэхэм къытрагъэзэж хъунукъым.
Щоджэн Iэсхьэд.
Нарткъалэ
